Jesse Spencer

Kehidupan awal dan pendidikan

Spencer dilahirkan di Melbourne, Victoria, Australia. Ibubapanya Robyn dan Rodney Spencer adalah pengasas parti politik Australians Against Further Immigration dan beberapa kali menerima pencalonan dalam pilihanraya persekutuan dan negeri bagi mewakili parti tersebut dan One Nation. Dia mempunyai dua orang abang, Tarney (ahli pembedahan plastik mata) dan Luke (perunding ortopedik), dan seorang adik perempuan, Polly (perunding anestatik).
Spencer belajar di Sekolah Rendah Canterbury , Sekolah Menengah Malvern dan Scotch College(kolej swasta). Ketika di Kolej Scotch, dia menyertai ujibakat bagi drama lipur lara, Neighbours. Dia terus berusaha mendapatkan kelulusan VCE sambil bekerja dalam rancangan itu dan bergraduasi pada tahun 1997.

Lakonan

Sebagai pelakon, Spencer amat dikenali di Australia dan UK sebagai Billy Kennedy dalam drama lipur lara Australia Neighbours, watak yang dimainkannya selama enam tahun dari tahun 1994 hingga 2000. Sejak daripada itu, dia muncul dalam drama Death in Holy Orders, begitu juga filem-filem seperti Winning London, Uptown Girls dan Swimming Upstream.
Sejak 2004, dia memegang watak Dr. Robert Chase dalam drama perubatan Amerika House bersama-sama Hugh Laurie. Dia juga berlakon bersama dengan bekas tunangnya Jennifer Morrison dalam drama House dan filem Flourish.

Muzik

Sehingga 2008, dia menggesek biola untuk Band From TV, sebuah kumpulan muzik yang dibentuk oleh Greg Grunberg dan melibatkan Hugh Laurie yang sama-sama membintangi drama House. Mereka membuat persembahan dalam pelbagai acara sambil menyalurkan bayaran yang diperolehi kepada pelbagai badan kebajikan yang disokong setiap anggota. Kumpulan itu juga membuat persembahan dalam American Idol Gives Back di samping bintang Desperate Housewives Teri Hatcher.
Spencer telah meggesek biola sejak berusia 10 tahun dan juga mampu bermain gitar dan piano.

Anugerah

Dia pernah dicalonkan bagi Anugerah Logie pada tahun 1998 dan 1999 kategori "Pelakon Lelaki Paling Popular" untuk Neighbours. Pada tahun 2005, dia dicalonkan bagi "Persembahan Ledakan TV Pilihan – Lelaki" bagi House M.D. di Anugerah Pilihan Remaja dan dicalonkan pada tahun 2009 di Anugerah Kesatuan Pelakon Layar Perak bagi "Persembahan Menyerlah oleh Kumpulan dalam Siri Drama".
Spencer menerima Anugerah "Boomerang Keemasan" oleh Orang Australia dalam Filem di Anugerah Kejayaan Orang Australia dalam Filem Ke-2 pada 11 Mei 2006, kerana lakonannya dalam House, di samping Jacinda Barrett, James Wan and Leigh Whannell. Pada tahun 2007, dia disenaraikan dalam isu 100 Orang Paling Cantik majalah People.

Kehidupan peribadi

Spencer bertemu dengan bekas bintang bersama dalam drama House Jennifer Morrison pada Mac 2004 di Lapangan Terbang Antarabangsa Vancouver , ketika dalam perjalanan untuk penggambaran episod pertama House sebelum mula berpacaran pada Julai 2004.
Mereka bertunang pada 23 Disember 2006 di Paris. Spencer dan Morrison juga mendedahkan bahawa mereka bercadang untuk berkahwin di sebuah estet peribadi di Los Angeles kemudiannya pada tahun 2007. Bagaimanapun, pada Ogos 2007, pasangan tersebut mengumumkan pembatalan pertunangan mereka. Setelah berpacaran selama beberapa bulan, Spencer muncul di Anugerah Emmy 2008 bersama-sama penyanyi British Louise Griffiths. Selepas setahun setengah bersama, pasangan itu berpisah pada April 2010.